Serviciul Elaborare, Implementare Proiecte

Nr. 41237/17.06.2022

**Raport de specialitate**

privind aprobarea Strategiei Integrate de Dezvoltare Urbană a municipiului Sfântu Gheorghe

Prima Strategie Integrată de Dezvoltare Urbană a municipiului Sfântu Gheorghe (SIDU) a fost elaborată în 2016, fiind actualizată ulterior în 2020. Aceasta, pe lângă indicatorii și obiectivele propuse a fi atinse până la 2025, conținea un portofoliu de proiecte, pentru realizarea căreia principala sursă de finanțare a fost Programul Operațional Regional 2014-2020.

Având în vedere prioritățile de dezvoltare ce s-au conturat în ultimii ani și faptul că se extinde aria investițiilor previzionate, cu precădere cele de mobilitate urbană, în aria cuprinsă în zona metropolitană a municipiului, se impunea elaborarea unei noi strategii pentru orizontul de timp 2022-2030, document de planificare cu noi obiective de atins și cu identificarea unor noi surse de finanțare. UAT Municipiul Sfântu Gheorghe intenționează să depună cereri de finanțare în cadrul Programului Operațional Regional 2021-2027, iar existența unei Strategii Integrate de Dezvoltare Urbană aprobate de Consiliul Local este criteriu de eligibilitate.

SIDU este un document complex care schiţează cadrul de dezvoltare a municipiului Sfântu Gheorghe până în anul 2030 şi care cuprinde o listă de proiecte aşezate în context local, regional, naţional şi european, o viziune şi un concept de dezvoltare, precum şi câteva direcţii prioritare de acţiune. Ca instrument de planificare, o Strategie Integrată (SIDU) trebuie să răspundă la nevoile locale de dezvoltare prin implementarea unui **proces participativ** în care buna guvernanţă, colaborarea şi implicarea comunităţii să reprezinte piloni de dezvoltare şi să asigure continuitatea pe termen lung a viziunii de dezvoltare.

Strategia Integrată de Dezvoltare Urbană a municipiului Sfântu Gheorghe a fost elaborată în perioada august 2021 – iunie 2022 de către firma de consultanță Planificatio S.R.L. din Miercurea Ciuc, urmează ca și Planul de Mobilitate Urbană Durabilă aferent zonei metropolitane a municipiului Sfântu Gheorghe (PMUD) să fie finalizat curând și să intre în dezbatere publică. Cele două documente strategice de planificare au fost corelate între ele, luând în considerare și variantele în lucru ale Programelor Operaționale pentru ciclul financiar 2021-2027.

Termenul de înaintare a SIDU către Agenția pentru Dezvoltare Regională Centru a fost inițial data de 30 iunie 2022, acest termen urmează să fie prelungit până în luna august pentru a permite tuturor orașelor din Regiunea Centru finalizarea procedurii de consultare publică.

Propunem spre aprobare Strategia Integrată de Dezvoltare Urbană a municipiului Sfântu Gheorghe.

Director general,

Buja Gergely